**Ferencz István**

**belsőépítész, építőművész**

([Edelény](http://hu.wikipedia.org/wiki/Szentes), [1944. január](http://hu.wikipedia.org/wiki/1937) 27. –)

A Magyar Művészeti Akadémia rendes tagja, Építőművészeti Tagozatának vezetője.

**Rövid szakmai életút**

Alkotói hitvallása az állandó érték keresése, s abban működtetni az eleven lüktető életet és nyomot építeni a haza földjére. A jelenkori magyar építészet nagy hatású képviselője, akinek tervező és oktató tevékenysége egyaránt iskolateremtő. 1973-ban diplomázott a Magyar Iparművészeti Főiskola építész-tervezőművész szakán, majd 1974–76 között elvégezte a MÉSZ Mesteriskola III. ciklusát. Mestere Plesz Antal. Fő műve a miskolci egyházi oktatási épületegyüttes (1990–2002). 2002-ben Nagy Tamással és Turányi Gáborral együtt képviselte Magyarországot a 8. Velencei Építészeti Biennálén. A magyar regionalizmust bemutató kiállításuk nagy szakmai elismerést hozott.

A Magyar Iparművészeti Egyetem kísérleti műhelyének alapítója (1973). 1973–1990 között az Északtervnél szakági főmérnök, 1987-től 1993-ig az Óbudai Alkotó Közösség vezető tervezője. 1993–2002 közt a Magyar Iparművészeti Egyetem Építész Tanszékének vezetője, 1995–2007 között a Napur Építésziroda vezető tervezője. 1998-tól egyetemi tanár, 2009-től a Moholy-Nagy Művészeti Egyetem Doktori Iskola vezetője, törzstag. 2007-től a Napur Architect Kft. vezető tervezője.

Munkáit igen erős puritanizmus és realizmus jellemzi, ami ugyanakkor a tárgyakkal szembeni tisztelettel párosul. Az elemeket egyfajta organizmusként kezeli, olyan tárgyakban hisz, melyeknek utóélete van – bármely készen kapott termékből képes szokatlan módon házat, bútort tervezni, melyek ily módon új kontextusba kerülve működnek tovább, örökítve ugyanakkor esetleges korábbi jelentésüket. Számára a kontinuitás egyrészről a régi és az új közötti feszültséget, másrészről a továbbépítést jelenti.

A táj és az épített környezeti értékek iránti mély tisztelettel végzett példaadó építészeti, belsőépítészeti és oktatói munkásságát ismerték el a 2006-ban átadott Kossuth-díjjal.

**Díjai, elismerései**

1985 Ybl Miklós-díj

2001 Pro Architectura díj

2005 Magyar Művészetért díj

2005 Steindl Imre-díj

2006 Kossuth-díj

1. Prima Díj

**Legfontosabb művei**

1979                Zenemalom Miskolc

1984                Miskolci Egyetem Jogi Kar

1985                Miskolci Egyetem aula

1985                Budapest XIII. kerület művelődési ház

1994                Budapest 1996 világkiállítás főtervezője

1996                Bodrogkeresztúr Lebuj csárda

1997                MKE Tihanyi Művésztelepe

1990–2002       Miskolc Avas katolikus egyházi együttes

1998                Frankfurt könyvvásár – Magyarország díszvendég központi tér

2002                „Next” 8. Nemzetközi Velencei Építészeti Biennále Magyar Pavilon építésze

2006                UEFA EURO 2012 pályázat magyar stadionok, Ferencz M., Détári Gy.

2006                Puskás Ferenc Stadion nyertes tervpályázat, Ferencz M., Détári Gy.

2006–2009       Budapest XII. Lóitató tér CBA üzletház

**Belsőépítészeti és egyéb munkái**

1988: díszletterv Britten Noé bárkája c. operájához, Diósgyőr

1983: Házasságkötő terem, belsőépítészeti munkák, Felsőzsolca

1975–1979: Építészek kollektív háza [Bodonyi Csabával], belsőépítészeti munkák, Miskolc

1978: Egészségügyi szakközépiskola belsőépítészeti munkái [építész Bodonyi Csaba], Budapest

1983: Kós-ház, belsőépítészeti munkák, Budapest

1988: Óbudai Alkotóközösség, Thonet-székek átalakítása, Budapest